Kandidate vir kompetisie gekies | Netwerk24
Kandidate vir kompetisie gekies
02 Mei 2017 22:09
532 leerlinge het vanjaar vir die Nasionale Toneelspelkompetisie ingeskryf.
80 kandidate is ná uitdunrondes landwyd gekies om van 11 tot 13 Mei in die Kunstekaap in Kaapstad deel te neem aan die finale kompetisie.
Die Hoërskool Bellville bied die kompetisie sedert 2002 aan. KykNET is sedert 2013 die hoofborg. Ander vennote is RSG, Kunstekaap, WOW, die Woordfees en die Stigting vir Bemagtiging deur Afrikaans.
Leerlinge van gr. 8 tot gr. 12 kan deelneem. Die kandidate doen verhoogwerk wat bestaan uit 'n uittreksel uit 'n drama, 'n stuk prosa en 'n gedig. In die tweede ronde lê die leerlinge ook 'n oudisie vir 'n radiodrama in RSG se ateljees in Seepunt af. In ronde 3 word die kandidate blootgestel aan kamerawerk en tree op die stel van die sepie Suidooster op.
Vir die kandidate in gr. 12 is daar 'n kans om 'n beurs van die WOW/Woordfees te ontvang om in die uitvoerende kunste aan die Universiteit Stellenbosch te studeer.
Benewens die geldpryse kan kandidate ook in Suidooster en Getroud met rugby verskyn. Verlede jaar het van die deelnemers ook rolle in ander TV-reekse gekry. Kyk­NET het ook 'n kortfliek met die finaliste vervaardig wat in Augustus op die Silwerskermfees bekend gestel word.